पाएं अपने शहर की ताज़ा ख़बरें और फ्री ई-पेपरडाउनलोड करें
पांच दिनों बाद जिले में कोरोना के नए मरीजों की संख्या फिर 200 के पार पहुुंची। मंगलवार को जिले में कोरोना के 213 नए मरीज मिले। वहीं चार लोगों की मौत भी हुई। इससे पहले 29 अप्रैल को 164, 30 अप्रैल को 192, 01 मई को 167, 2 मई को 141 और तीन मई को 150 नए मरीज मिले थे। मंगलवार को संक्रमित मिले 213 नए मरीजों में से 142 पुरुष और 71 महिलाएं शामिल है। वहीं कोरोना पॉजिटिव जिन चार मरीजों की मौत हुई, उन सभी को सांस लेने में परेशानी थी। हवेली खड़गपुर निवासी 55 वर्षीय शिवनंदन प्रसाद साह एक मई को पॉजिटिव मिले थे, उनका होम आइसोलेशन में इलाज चल रहा था। मंगलवार को उनकी तबियत बिगड़ी ऑक्सीजन लेवल 42 रहने पर परिजन उसे अनुमंडल अस्पताल ले गए जहां से उसे जीएनएम आइसोलेशन वार्ड रेफर कर दिया गया। जीएनएम पहुंचने से पहले ही उनकी मौत हो गई। वहीं असरगंज बाजार कलालीमोड़ निवासी 55 वर्षीय मंजू देवी की मौत मंगलवार की देर रात होम आइसोलेशन में हो गई। धरहरा के शिवकुंड निवासी स्व.रामानंद सिंह की पत्नी 67 वर्षीय मीरा देवी की मौत बुधवार की सुबह होम आइसोलेशन के दौरान हो गई। वह भी ब्रेथलेशनेस की मरीज थी, पांच दिन पूर्व जांच में पॉजिटिव पाए जाने पर घर में इलाजरत थी। जबकि संग्रामपुर भवानीपुर निवासी 36 वर्षीय सृष्टि कुमारी की मौत अनुमंडल अस्पताल तारापुर में इलाज के दौरान हो गई। पांच दिन पूर्व पॉजिटिव मिलने पर ब्रेथलेशनेस के कारण होम आइसोलेशन में इलाजरत थी, ऑक्सीजन लेवल 38 होने पर उसे अनुमंडल अस्पताल में भर्ती किया गया, जहां मंगलवार को उसकी मौत हो गई। इस प्रकार जिले में अब तक 122 लोगों की मौत हो चुकी है। हालांकि स्वास्थ्य विभाग 93 मौत की पुष्टि कर रहा है।
मुंगेर में मिले सबसे अधिक 89 नए संक्रमित, आठ मरीज दूसरे जिलों के
मंगलवार को जारी संक्रमितों की सूची के अनुसार सदर मुंगेर के शहरी व ग्रामीण क्षेत्रों में सबसे अधिक 89 लोग कोरोना संक्रमित मिले हैं। इसके अलावा तारापुर में 22, जमालपुर में 20, धरहरा में 18, हवेली खड़गपुर में 18, बरियारपुर में 15, संग्रामपुर में 14, टेटियाबंबर में 5 और असरगंज में 4 लोग संक्रमित मिले हैं। 8 मरीज दूसरे जिलो के रहने वाले हैं।
कोरोना संक्रमण से ठीक होने के स्तर में 0.26 प्रतिशत की दर्ज हुई बढ़ोतरी
मंगलवार को 189 मरीजों को मंगलवार को ठीक होने पर डिस्चार्ज कर घर भेज दिया गया। जिले में अब तक 7119 संक्रमित मरीज इलाज के बाद रिकवर होकर घर जा चुके हैं। इस प्रकार जिला में मंगलवार को संक्रमण से ठीक होने का स्तर 0.26% बढ़ा है। सोमवार को संक्रमण से ठीक होने का स्तर 77.51% था जो मंगलवार को 0.26% बढ़कर 77.77 हो गया है।
संक्रमण से ठीक होने का बढ़ता स्तर
तिथि संक्रमित एक्टिव डिस्चार्ज ठीक हुए 29 अप्रैल 164 2332 135 71.01% 30 अप्रैल 192 2270 253 72.37% 01 मई 167 2180 53 73.90% 02 मई 141 2053 278 75.76% 03 मई 150 1931 270 77.51% 04 मई 213 1955 189 77.77%
नौ हजार के पार पहुंचा संक्रमितों का आंकड़ा
मंगलवार को 213 नए संक्रमित मिलने के बाद जिले में संक्रमित मरीजों का आंकड़ा 9 हजार पार कर 9153 पहुंच गया है। सिविल सर्जन डा. हरेन्द्र कुमार आलोक ने बताया कि कोरोना एक्टिव 1955 लोगों का इलाज चल रहा है। मंगलवार को 189 संक्रमितों को इलाज के बाद डिस्चार्ज किया गया।
जीएनएम में 13 लोगों को मिली वेंटिलेटर ऑपरेशन की ट्रेनिंग, पदाधिकारी नाखुश
जीएनएम स्कूल में एक वर्ष से रखे 05 वेंटीलेटर मशीन के आपरेटिंग का प्रशिक्षण मंगलवार को दिया गया। वेल कंपनी के इंजीनियरों द्वारा दिए गए आधा घंटा के प्रशिक्षण में 13 लोग शामिल हुए। जिसमें डा.रामप्रीत सिंह, डा.रमण कुमार के अलावा एनेस्थेटिक, तकनीशियन व एएनएम शामिल थे। इंजीनियर ने वेंटीलेटर मशीन का संचालन कैसे किया जाए इसकी जानकारी दी। हालांकि मात्र तीस मिनट के प्रशिक्षण से नोडल पदाधिकारी डा. विजय कुमार असंतुष्ट दिखे।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva bho_Deva hin_Deva hin_Deva hin_Deva bho_Deva hin_Deva hin_Deva hin_Deva hin_Deva zho_Hant eng_Latn